REGULAMENTUL (CE) NR. 297/2009 AL COMISIEI
din 8 aprilie 2009
de modificare a Regulamentului (CE) nr. 1277/2005 de stabilire a normelor de punere în aplicare a Regulamentului (CE) nr. 273/2004 al Parlamentului European și al Consiliului privind precursorii drogurilor și a Regulamentului (CE) nr. 111/2005 al Consiliului de stabilire a normelor de monitorizare a comerțului între Comunitate și țările terțe cu precursori ai drogurilor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 111/2005 al Consiliului din 22 decembrie 2004 de stabilire a normelor de monitorizare a comerțului cu precursori de droguri între Comunitate și țările terțe (1), în special articolul 11 alineatul (1) și articolul 12 alineatul (1) al treilea paragraf,
întrucât:
(1)
Regulamentul (CE) nr. 1277/2005 al Comisiei (2) identifică țările terțe de destinație care necesită măsuri specifice de control la exportul de precursori de droguri din Comunitate. În anexa IV la regulamentul menționat figurează, pentru fiecare substanță clasificată din categoriile 2 și 3 din anexa la Regulamentul (CE) nr. 111/2005, listele țărilor care solicită o notificare anterioară exportului. Listele includ țări terțe care solicită să primească notificări anterioare exportului în conformitate cu articolul 12 alineatul (10) din Convenția Națiunilor Unite împotriva traficului ilicit de stupefiante și substanțe psihotrope din 1998.
(2)
România figurează în lista din anexa IV la Regulamentul (CE) nr. 1277/2005. Odată ce România a devenit stat membru, este necesară eliminarea ei de pe liste.
(3)
Anexa IV la Regulamentul (CE) nr. 1277/2005 nu include în liste toate țările care solicită să primească notificări anterioare exportului de la intrarea în vigoare a Regulamentului (CE) nr. 1277/2005. Din 2005, Canada, Maldive, Oman și Republica Coreea prezintă astfel de solicitări și, prin urmare, este necesară adăugarea acestora.
(4)
Prin urmare, este necesar ca Regulamentul (CE) nr. 1277/2005 să fie modificat în consecință.
(5)
Măsurile prevăzute în prezentul regulament sunt conforme cu avizul comitetului instituit în temeiul articolului 30 alineatul (1) din Regulamentul (CE) nr. 111/2005,
ADOPTĂ PREZENTUL REGULAMENT:
Articolul 1
Anexa IV la Regulamentul (CE) nr. 1277/2005 se înlocuiește cu textul din anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 aprilie 2009.